Qui és Francesc Homs?
El coordinador de la defensa dels presos polítics de Junts per Catalunya, Francesc Homs, ha acusat avui la fiscalia general de l'estat espanyol de ‘dedicar-se a fer de Ciutadans'. ‘És com una extensió de la policia política de Cs. La fiscalia ja fa temps que ha deixat de fer allò que li correspon, que és l'interès real, i fa politiqueria', ha dit en declaracions a Catalunya Ràdio. Homs ha afirmat que és ‘escandalós i inacceptable' que després de gairebé quatre mesos de la fi del judici encara no hi hagi sentència. ‘No puc pensar que és perquè han marxat de vacances, em semblaria intolerable', ha avisat Homs, que ha opinat que quatre mesos en un judici d'aquesta naturalesa és temps ‘més que suficient' tenint en compte que són set magistrats. Sobre la desconfiança de la fiscalia respecte als serveis penitenciaris catalans, ha recordat que qui tutela la vida d'un pres i decideix si li donen permisos al final és un jutge, i la fiscalia sempre s'hi pot pronunciar. Homs ha dit que no acaba d'entendre ‘aquests escarafalls, aquesta desconfiança que es llegeix entre línies, perquè no té cap fonament'. Homs ha explicat que no tenen cap informació sobre la publicació de la sentència, i ha dit tenir la impressió que no hi haurà lectura pública. Si fos així, ha continuat, seria ‘més aviat excepcional'. ‘No sé si volen fer algun tipus d'escenificació en algun sentit, anava a dir d'escarni', ha reconegut. Pel que fa al resultat, ha insistit que no acceptaran res més que no sigui la lliure absolució.
El coordinador de la defensa dels presos polítics de Junts per Catalunya.